CMO โชว์แบ็คล็อก 470 ลบ. มั่นใจโกยรายได้ตามนัด 1.4 พันลบ. รับงานอีเว้นท์ท้ายปีเต็มสูบ
CMO โชว์แบ็คล็อก 470 ลบ. มั่นใจโกยรายได้ตามนัด 1.4 พันลบ. รับงานอีเว้นท์ท้ายปีเต็มสูบ
11 ต.ค. 2561

นายเสริมคุณ คุณาวงศ์ ประธานเจ้าหน้าที่บริหาร บริษัท ซีเอ็มโอ จำกัด (มหาชน) หรือ CMO เปิดเผยว่า ภาพรวมธุรกิจอีเวนต์ในช่วงไตรมาส 4 นี้มีทิศทางที่ดี เนื่องจากมีการจัดกิจกรรมทางการตลาดใหญ่ๆ หลายงาน อาทิเช่น มหกรรมทางการเงิน Money Expo, มหกรรมบ้านและคอนโด ตลอดจนงานเปิดตัวสินค้า ทั้งในกลุ่มธุรกิจเครื่องสำอางค์สกินแคร์, กลุ่มธุรกิจอสังหาริมทรัพย์ และกลุ่มธุรกิจรถยนต์ เป็นต้น อีกทั้งผู้ประกอบการภาคเอกชนมีความเชื่อมั่นเพิ่มขึ้น ในเรื่องเศรษฐกิจที่ฟื้นตัวขึ้น ทำให้แต่ละค่ายต่างออกแคมเปญ และเริ่มจัดกิจกรรมเพิ่มมากขึ้นด้วย
ล่าสุด บริษัทฯ คว้างานใหญ่ได้ โดยเป็นการร่วมสร้างสรรค์งานเปิด “ไอคอนสยาม” อภิมหาโครงการเมืองแห่งการใช้ชีวิตสู่โลกอนาคต สัญลักษณ์แห่งความรุ่งโรจน์ของไทยริมฝั่งแม่น้ำเจ้าพระยา บนพื้นที่กว่า 750,000 ตารางเมตร ที่พร้อมจะสะกดทั้งโลก กับปรากฏการณ์งานเปิดสุดยิ่งใหญ่ ซึ่งจะเปิดตัวอย่างเป็นทางการในวันที่ 9 พฤศจิกายน 2561 นอกจากนี้ ยังได้รับงานอีเวนต์ใหญ่ๆ อีกเพียบ รวมถึงงานในกลุ่มงาน Entertainment เช่น งานคอนเสิร์ต และโชว์ต่างๆ อีกด้วย
“ในช่วงไตรมาส 4 ของปี เป็นช่วงคึกคักของธุรกิจอีเวนต์อยู่แล้ว ส่งผลให้ CMO มีแนวโน้มการเติบโตที่ดี โดยขณะนี้ ผลการดำเนินงานครึ่งปี แรกบริษัทฯ มีรายได้รวม 649 ล้านบาท และ บริษัทฯ มีงานในมือที่รอรับรู้เป็นรายได้ (Backlog) ในช่วงไตรมาส4 อยู่ที่ 470 ล้านบาท เป็นรายได้ที่มาจากการจัดอีเวนต์ ทั้งในและต่างประเทศ ตลอดจนงานซัพพลายอุปกรณ์ภาพ แสง และเสียงในงานคอนเสิร์ต ทั้งศิลปินในและต่างประเทศ ทำให้มั่นใจได้ว่ารายได้ทั้งปีเป็นไปตามเป้าที่ตั้งไว้ 1,400 ล้านบาท แน่นอน” นายเสริมคุณ กล่าว
นายเสริมคุณ กล่าวอีกว่า นอกจากโปรเจกต์ใหญ่ส่งท้ายปีดังกล่าวแล้ว บริษัทฯ ยังมีงานพัฒนาธุรกิจสร้างแหล่งท่องเที่ยว (Tourist Attraction) ที่เริ่มชัดเจนมากขึ้น ในธุรกิจสวนสนุก “อิเมจิเนีย เพลย์แลนด์” (Imaginia Playland) โดยบริษัทฯ ตั้งเป้าจะขยายแฟรนไชส์สวนสนุก เพิ่มประเทศละ 1 สาขา ภายใน 5 ปี ซึ่งปัจจุบันมีแฟรนไชส์สวนสนุกแล้วที่ประเทศจีน และเตรียมเปิดอีกสาขาที่ประเทศเวียดนาม นอกจากนี้ ในส่วนของตลาดต่างประเทศ CMO จะเข้าไปมีบทบาท ในตลาด  CLMV  ซึ่งจะรุกตลาดไปพร้อมกับแบรนด์ของไทยที่มีแผนจะขยายงานในต่างประเทศ